“โควิด-19” กระชับพื้นที่ 66 จังหวัดทั่วปท. กรุงเทพฯ ครองแชมป์ติดเชื้อสูงสุด 1,201 ราย
"ศูนย์บริหารสถานการณ์โควิด-19" (ศบค.)​ เปิดเผยพื้นที่ 66 จังหวัดทั่วปท.พบผู้ติดเชื้อโควิด กรุงเทพฯครองแชมสูงสุด 1,201 ราย 11 จังหวัด ยังรอด
"ศูนย์บริหารสถานการณ์โควิด-19" (ศบค.)​ เปิดเผยพื้นที่ 66 จังหวัดทั่วปท.พบผู้ติดเชื้อโควิด กรุงเทพฯครองแชมสูงสุด 1,201 ราย 11 จังหวัด ยังรอด
7 เม.ย. 2563

นพ.ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. กล่าวระหว่างการแถลงสถานการณ์ผู้ติดเชื้อไวรัสโควิด-19 ในประเทศไทยวันนี้ (7 เม.ย.63)​ ว่าจำนวนผู้ป่วยสะสม 2,258 ราย กระจายอยู่ในพื้นที่ 66 จังหวัดทั่วประเทศ
โดยจังหวัดที่รับการรักษาผู้ป่วยยืนยันสะสมสูงสุด 10 จังหวัด คือ
กรุงเทพฯ 1,201 ราย
ภูเก็ต 138 ราย
นนทบุรี 134 ราย
สมุทรปราการ 99 ราย
ชลบุรี 70 ราย
ยะลา 54 ราย
ปัตตานี 46 ราย
เชียงใหม่ 37 ราย
สงขลา 37 ราย
ปทุมธานี 26 ราย
และอยู่ระหว่างสอบสวนโรค 79 ราย
สำหรับจังหวัดที่ยังไม่พบผู้ติดเชื้อมี 11 จังหวัด ได้แก่
กำแพงเพชร
ชัยนาท
ตราด
น่าน
บึงกาฬ
พังงา
พิจิตร
ระนอง
สตูล
สิงห์บุรี
อ่างทอง

ทั้งนี้ นพ.ทวีศิลป์ กล่าวว่า สำหรับการเปรียบเทียบ กทม.และต่างจังหวัดก็มีแนวโน้มลดลง แต่ยังต้องช่วยกัน หลายคนถามว่าประกาศเคอร์ฟิวแล้วจะต้องเพิ่มมาตรการไหม ซึ่งจากกราฟที่ออกมาก็หมายความว่าให้ความร่วมมือ ผู้ป่วยน้อยลง เชื่อว่าผู้บริหารคงไม่ต้องใช้มาตรการเข้มไปมากกว่านี้ ดังนั้น ขอให้ช่วยกันกดตัวเลขนี้ให้ลงไปเรื่อยๆ เราจะเห็นโอกาสที่เรามีชีวิตประจำวันปกติได้เหมือนเดิม
ส่วนปัจจัยเสี่ยงพบว่า กลุ่มสัมผัสใกล้ชิดผู้ป่วยยืนยันรายก่อนหน้านี้เริ่มลดลง โดยสูงสุดอยู่ที่สัปดาห์ที่ผ่านมา 317 ราย ส่วนสัปดาห์นี้ 3 วันมีประมาณ 83 ราย เหลืออีก 4 วันถ้าเราพยายามกดตัวเลขลงได้ก็คิดว่าไม่น่าจะเกิน 300 ราย
กลุ่มสนามมวยลดลงเกือบหมดในสัปดาห์ที่แล้ว สัปดาห์นี้ยังไม่มีรายงาน ส่วนคนไทยจากต่างประเทศ 2 วันในสัปดาห์นี้มา 17 รายเท่านั้น ยังมีความเสี่ยงเพราะเพิ่มขึ้นมาในช่วง 2 สัปดาห์ก่อนหน้านี้ ถ้าเราช่วยกันน่าจะลดลงได้
อย่างไรก็ตาม หากเทียบกับผู้ป่วยสะสมรวมทั้งหมด อันดับ 1 คือ การสัมผัสผู้ป่วยก่อนหน้า อันดับ 2 คือ กลุ่มสนามมวย อันดับ 3 คือ คนไทยมาจากต่างประเทศ แต่ช่วง 2 สัปดาห์ล่าสุดจะพบว่ากลุ่มคนไทยมาจากต่างประเทศขึ้นมาสูงเป็นอันดับ 2 ทำให้ต้องประกาศเรื่องเที่ยวบินที่เข้ามายังประเทศไทย ทำให้กระทบต่อคนเดินทาง ขอให้ทราบว่าเราใช้ตัวเลขในการบริหารจัดการ ซึ่งมาตรการเหล่านี้จัดการตามสถานการณ์